Drie verdagtes nou vas ná moord op toerisIvan Ivanov en sy vrou, Tina. Die polisie in die Wes-Kaap het Woensdag nog twee verdagtes in hegtenis geneem in verband met die moord op die 44-jarige toeris Ivan Ivanov. ŉ 24-jarige verdagte is Woensdagoggend by die Houtbaai-hawe in hegtenis geneem. Die verdagte sal na verwagting Vrydag in die Wynberg-landdroshof verskyn op aanklag van moord. Later die middag is ŉ 27-jarige verdagte in hegtenis geneem. Hy sal ook binnekort in die hof verskyn. Die ander verdagtes in die saak het Maandag in die Wynberg-landdroshof verskyn. News24 het toe berig Sinaye Mposelwa was uit op parool toe die moord gepleeg is. Die saak is tot 21 Augustus uitgestel. Mposelwa is Saterdag kort ná die moord deur lede van die buurtwag in hegtenis geneem. Ivanov het Saterdagoggend in die Tafelberg Nasionale Park in Houtbaai gestap toe hy omstreeks 11:00 deur drie mans naby die Oos-Fort aangeval is. Ivanov is met ŉ skerp voorwerp doodgesteek voordat die verdagtes met sy rugsak met sy persoonlike besittings daarin op die vlug geslaan het. Ivanov se skoonsuster, net bekend as Dina, het vroeër in ŉ brief haar dank teenoor die Houtbaai-gemeenskap uitgespreek vir hul hulp om een van die verdagtes vas te trek. Sy het gesê Ivanov was ŉ liefdevolle man vir haar tweelingsuster, Tina, en ŉ wonderlike pa vir sy drie kinders, Glen (20), Taisia (11) en die tweejarige Makar. “Hy was hardwerkend, het drie grade gehad en vier tale vlot gepraat.” Ivanov was tydens sy dood op ŉ sakebesoek aan Suid-Afrika en het die land volgens berigte al by twee vorige geleenthede besoek. Hy het saam met sy gesin in Genève, Switserland, gewoon.